Jaagduiwels op N12 vasgetrekArgieffoto Vier motoriste wat betrap is dat hulle vinniger as 160 km/h ry, is die afgelope naweek op die N12 in Alberton in hegtenis geneem. Lt. Kobeli Mokheseng, woordvoerder van die Ekurhuleni Metropolisie (EMPD), het in ŉ verklaring gesê die eerste spoedvraat is Saterdag omstreeks 07:15 vasgetrek toe hy teen 171 km/h in ŉ 120 km/h-sone gery het. Die 22-jarige bestuurder en sy twee passasiers in die VW Golf het beweer hulle moes vinnig ry omdat een van hulle se ma siek is en hulle by haar in Edenvale moes uitkom. Later daardie oggend is ŉ 34-jarige man in ŉ Mercedes Benz vasgetrek toe hy 165 km/h gery het. Mokheseng het gesê ŉ derde motoris in ŉ swart BMW is omstreeks 07:15 vanoggend in hegtenis geneem. “Die 28-jarige man, wat onder die invloed van alkohol was, en sy vroulike passasier het 189 km/h gery. Die paartjie het beweer hulle was op pad terug van ŉ funksie en was haastig om by die huis te kom om te slaap,” het Mokheseng gesê. Nog ŉ motoris, ŉ 21-jarige man, is om 10:25 in hegtenis geneem nadat hy 163 km/h in sy Ford Fiesta gery het. Hy het gesê hy is op pad na ŉ afspraak in Fourways. Al vier motoriste is aangekla van roekelose en nalatige bestuur en sal binnekort in die Palm Ridge-landdroshof verskyn. Mokheseng het gesê daar is dié naweek ook 91 verkeersboetes op dieselfde plek uitgereik.